Twee sterf toe vragmotor in sloot belandFoto: ER24 Twee mans is dood en drie ander beseer nadat ŉ vragmotor naby Umkomaas in KwaZulu-Natal in ŉ groot stormwatersloot beland het. Russel Meiring, woordvoerder van ER24, het gesê die voorval het Dinsdagmiddag op die P197 gebeur. Met paramedici se aankoms op die toneel, was die vragmotor in die groot stormwatersloot vasgekeer. ŉ Vrag bakstene wat agterop die vragmotor was, het oor die toneel verspreid gelê. “Paramedici het verskeie mense gevind wat verspreid oor die toneel gelê het. Twee van die mans het veelvuldige beserings opgedoen en het geen tekens van lewe getoon nie. Hulle is op die toneel dood verklaar,” het Meiring gesê. Drie ander mans op die toneel was almal beseer. Een van dié mans was in ŉ kritieke toestand, terwyl die ander twee matige beserings opgedoen het. Die beseerdes is op die toneel behandel voordat hulle na nabygeleë hospitaal geneem is. Die oorsaak van die ongeluk word ondersoek.